കോവിഡില് 70 ശതമാനവും കേരളത്തില് പ്ലസ് വണ് പരീക്ഷ കോടതി തടഞ്ഞു ന്യൂഡല്ഹി: പ്ലസ് വണ് പരീക്ഷ ഓഫ്ലൈനായി നടത്താനുള്ള സംസ്ഥാന സര്ക്കാരിന്റെ തീരുമാനം സുപ്രീം കോടതി മരവിപ്പിച്ചു. രാജ്യത്തെ കോവിഡ് കേസുകളില് 70 ശതമാനവും റിപ്പോര്ട്ട് ചെയ്യുന്ന കേരളം പരീക്ഷയുമായി മുന്നോട്ടുപോകുന്നതു വിദ്യാര്ഥികളുടെ ജീവനും ആരോഗ്യത്തിനും ഭീഷണിയാണെന്നു ജസ്റ്റിസ് എ.എം. ഖാന്വില്ക്കര് അധ്യക്ഷനായ ബെഞ്ച് പറഞ്ഞു. ഈ മാസം ആറു മുതല് 27 വരെ പരീക്ഷ നടത്താനായിരുന്നു സംസ്ഥാന സര്ക്കാരിന്റെ തീരുമാനം. ഇതിനെതിരേയെത്തിയ ഹര്ജി ഡിവിഷന് ബെഞ്ച് അനുവദിച്ചു. എന്നാല് ഡിവിഷന് ബെഞ്ചിന്റെ തീരുമാനം സര്ക്കാര് തീരുമാനത്തിന് അനുകൂലമായിരുന്നു. തുടര്ന്നാണു പ്രശ്നം സുപ്രീം കോടതിയിലെത്തിയത്. പരീക്ഷ നടത്താന് തീരുമാനമെടുത്ത ഏപ്രിലിനു ശേഷം കോവിഡ് സാഹചര്യം വിലയിരുത്തിയോ എന്നു സുപ്രീം കോടതി ചോദിച്ചു. നിലവില് രാജ്യത്തു റിപ്പോര്ട്ട് ചെയ്യുന്ന കോവിഡ് കേസുകളുടെ 70 ശതമാനവും കേരളത്തിലാണെന്നു സംസ്ഥാന സര്ക്കാരിന്റെ വാദമുഖങ്ങള്ക്ക് മറുപടിയായി കോടതി ചൂണ്ടിക്കാട്ടി. കേസ് വീണ്ടും പരിഗണിക്കുന്ന സെപ്റ്റംബര് 13 വരെ ബാധകമാകുന്ന ഇടക്കാല ഉത്തരവാണ് സുപ്രീം കോടതി ഇന്നലെ പുറപ്പെടുവിച്ചത്. സി.ബി.എസ്.ഇ. മാതൃകയില് മൂല്യനിര്ണയം നടത്താന് സര്ക്കാരിനു നിര്ദേശം നല്കണമെന്നും ഹര്ജിയില് ആവശ്യപ്പെട്ടിട്ടുണ്ട്.